ถ้าเราเคยกินยาคุมฉุกเฉินเมื่อเดือนที่แล้ว 1 แผง จะสามารถกินยาคุม Yasmin ได้เลยไหมคะ? หรือต้องรอมีประจำเดือนถึงจะเริ่มกิน
สวัสดีค่ะ ยาคุมกำเนิดแบบฉุกเฉินจัดเป็นยาคุมที่ประกอบไปด้วยฮอร์โมนเพศในระดับสูง กินหลังมีเพศสัมพันธ์ โดยจะให้ประสิทธิภาพได้เต็มที่ประมาณ 80-90% หากได้รับประทานภายใน 72 ชั่วโมงหลังมีเพศสัมพันธ์ และกินครบตามข้างฉลากกำหนด หลังการใช้ยาคุมฉุกเฉินนั้นอาจจะทำให้มีเลือดออกผิดปกติทางช่องคลอด ประจำเดือนมาคลาดเคลื่อน คลื่นไส้ อาเจียน ปวดท้องตามมาได้ซึ่งหลังการใช้ยาคุมฉุกเฉิน ถ้าประจำเดือนมาปกติ หรือยืนยันแน่ชัดแล้วว่าไม่ตั้งครรภ์ (ชุดตรวจครรภ์ให้ผลบวกได้ตั้งแต่ 10-14 วันหลังปฏิสนธิ) ก็สามารถที่จะกินยาคุมแบบแผงรายเดือนได้ โดยควรเริ่มยาคุมแบบแผงภายใน 5 วันแรกของการมีรอบเดือน และให้กินยาต่อเนื่องจนหมดแผง ถ้าไม่ได้เริ่มภายใน 5 วันแรก แนะนำการกินให้ครบ 7 วันก่อนจะมีเพศสัมพันธ์แบบไม่ป้องกันค่ะ